ขอคำแนะนำวิธีทำประกันบำนาญ ให้มีเงินพอใช้หลังเกษียณ
ชีวิตวัยเกษียณจะเป็นอย่างไร เราสามารถออกแบบเองได้ นอกจากการออมเงินและลงทุนระยะยาวเพื่อเป็นเงินก้อนไว้ใช้ตอนเกษียณแล้ว การออกแบบสร้างเงินบำนาญไว้ใช้จ่ายตามที่ต้องการด้วยประกันบำนาญเป็นสิ่งที่ไม่ควรมองข้ามเช่นกัน เพื่อชีวิตวัยเกษียณที่มั่นคงและแน่นอน 

วิธีออกแบบสร้างเงินบำนาญหลังเกษียณตามที่ต้องการทำได้ดังนี้     
- ตั้งเป้าหมายว่าอยากได้รายได้หลังเกษียณที่เดือนละเท่าไหร่ รวมได้ปีละเท่าไหร่  
- เช็กเงื่อนไขการจ่ายเงินบำนาญรายงวดของประกันบำนาญที่สนใจว่าจ่ายในอัตรากี่เปอร์เซ็นต์ของทุนประกัน     
- คำนวณทุนประกันที่ต้องทำเพื่อให้ได้รับเงินบำนาญรายงวดตามที่ต้องการ 
- เช็กค่าเบี้ยประกันที่ต้องจ่ายเพื่อประเมินความสามารถและความเป็นไปได้ในการสร้างเงินบำนาญตามที่ต้องการ     

ยกตัวอย่าง   
เพศชาย อายุ 40 ปี ตั้งเป้าหมายมีรายได้หลังเกษียณเดือนละ 50,000 บาท ปีละ 600,000 บาท หากทำประกันชีวิตเพื่อบำนาญแบบลดหย่อนได้ A85/5 ซึ่งมีเงื่อนไขจ่ายเงินบำนาญรายงวด 20% ของทุนประกัน 
ดังนั้น จะต้องทำประกันบำนาญที่ทุนประกัน 3,000,000 บาท และจ่ายเบี้ยปีละ 1,786,980 บาท* รวม 5 ปีเป็นเงิน 8,934,900 บาท เพื่อให้ได้รับเงินบำนาญปีละ 600,000 บาท ตั้งแต่อายุ 55 ปีไปจนถึงอายุ 85 ปีตามที่ต้องการ โดยหากมีชีวิตอยู่ถึงอายุ 70 ปี จะได้รับบำนาญรวม 9,000,000 บาท ซึ่งถือว่าคุ้มกับค่าเบี้ยที่จ่ายไป เงินบำนาญที่ได้รับหลังจากนั้นจนถึงอายุ 85 ปี ถือเป็นกำไร 
หากมองว่าค่าเบี้ยประกันบำนาญที่จ่ายรายปีค่อนข้างสูง อาจใช้วิธีทยอยทำประกันบำนาญ 3 ฉบับ ทุกๆ 5 ปี ที่ทุนประกันฉบับละ 1,000,000 บาท รวมทุนประกัน 3 ฉบับ 3,000,000 บาท เพื่อให้มีรายได้หลังเกษียณรวมเดือนละ 50,000 บาท ปีละ 600,000 บาทตามที่ต้องการได้เช่นกัน
ความรู้ทางการเงิน,ตลาดการเงิน & ผลิตภัณฑ์และบริการทางการเงิน